2000/510/EY: Komission päätös, tehty 26 päivänä heinäkuuta 2000, yhteisön taloudellisesta tuesta linturuton hävittämiseksi Italiassa 1999 (tiedoksiannettu numerolla K(2000) 2282) (ETA:n kannalta merkityksellinen teksti) (Ainoastaan italiankielinen teksti on todistusvoimainen)



Virallinen lehti nro L 205 , 12/08/2000 s. 0013 - 0013



Komission päätös, tehty 26 päivänä heinäkuuta 2000, yhteisön taloudellisesta tuesta linturuton hävittämiseksi Italiassa 1999 (tiedoksiannettu numerolla K(2000) 2282) (Ainoastaan italiankielinen teksti on todistusvoimainen) (ETA:n kannalta merkityksellinen teksti) (2000/510/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna asetuksella 1258/1999/EY(2), ja erityisesti sen 3 artiklan 3 ja 5 kohdan, sekä katsoo seuraavaa: (1) Italiassa on todettu linturuton tautipesäkkeitä vuonna 1999. Tämän taudin ilmeneminen aiheuttaa vakavan vaaran yhteisön karjalle. Yhteisö voi osallistua jäsenvaltioille aiheutuvien tukikelpoisten menojen rahoitukseen edistääkseen taudin mahdollisimman nopeaa hävittämistä. (2) Heti kun linturuton esiintyminen vahvistettiin virallisesti, Italian viranomaiset antoivat tiedon toteuttamistaan asianmukaisista toimenpiteistä, joihin kuuluvat myös päätöksen 90/424/ETY 3 artiklan 2 kohdassa luetellut toimenpiteet. (3) Vaikka komission toisaalta yhteisön eläinlääkintäalan säännösten noudattamista ja toisaalta yhteisön taloudellisen osallistumisen edellytyksiä koskevaa tarkistusta ei ole vielä saatettu loppuun, on syytä sallia välittömästi ensimmäisen ennakon maksaminen. (4) Lisäeriä voidaan myöntää myöhemmin käytettävissä olevien määrärahojen mukaan sen jälkeen, kun komissio on tarkistanut Italian ilmoittamat tiedot. (5) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Italialle voidaan myöntää yhteisön taloudellista tukea vuoden 1999 joulukuun ja vuoden 2000 huhtikuun välisenä aikana ilmaantuneiden linturuton tautipesäkkeiden torjuntatoimenpiteistä aiheutuneisiin tukikelpoisiin menoihin. 2 artikla 1. Yhteisön taloudellinen tuki maksetaan Italialle erissä Italian toimittamien tietojen ja 4 artiklassa tarkoitettujen komission tarkastustulosten perusteella. 2. Italialle voidaan kuitenkin sen pyynnöstä maksaa 10 miljoonan euron ennakko heti kun tämä päätös on hyväksytty. 3 artikla 1. Yhteisön taloudellinen tuki maksetaan Italian toimittamien todisteiden perusteella, sanotun kuitenkaan rajoittamatta 2 artiklan soveltamista. 2. Edellä 1 kohdassa tarkoitettuihin todisteisiin sisältyy epidemiologinen kertomus kaikilta tiloilta, joilla on tehty teurastuksia, sekä taloudellinen kertomus. Kertomukset on toimitettava sähköisessä muodossa komission esittämän mallin mukaan ja sen esittämässä muodossa. 3. Edellä 1 artiklassa tarkoitettuna ajanjaksona toteutettuihin toimenpiteisiin liittyvät todisteet on toimitettava 1 päivään syyskuuta 2000 mennessä. 4 artikla 1. Komissio voi yhteistyössä toimivaltaisten kansallisten viranomaisten kanssa tehdä paikalla tarkastuksia toimenpiteiden soveltamisen ja aiheutuneiden menojen varmistamiseksi. Komissio ilmoittaa tarkastusten tuloksista jäsenvaltioille. 2. Neuvoston asetuksen (ETY) N:o 1258/1999 8 ja 9 artiklaa sovelletaan soveltuvin osin. 5 artikla Tämä päätös on osoitettu Italian tasavallalle. Tehty Brysselissä 26 päivänä heinäkuuta 2000. Komission puolesta David Byrne Komission jäsen (1) EYVL L 224, 18.8.1990, s. 19. (2) EYVL L 160, 26.6.1999, s. 103.